
Έχει χαθεί κάθε όριο! 

Η βιομηχανία διώξεων από τη διευθύντρια εκπαίδευσης Α’ Αθήνας συνεχίζεται

Κάθε καταγγελία, ακόμα και ανώνυμη μετατρέπεται σε προκαταρκτική και σε ΕΔΕ

Η διεύθυνση Α’ Αθήνας έχει μετατραπεί στον πιο πειθήνιο μηχανισμό επιβολής της κυβερνητικής γραμμής του ΥΠΑΙΘΑ. Το υπουργείο, με την πολιτική του εκτρέφει μια βιομηχανία ανώνυμων καταγγελιών και ψηφιακού φακελώματος (βλ. epeitharxika), στοχοποιώντας τον παιδαγωγικό ρόλο του εκπαιδευτικού, ενώ παράλληλα ανέχεται και ενθαρρύνει πρακτικές καταγγελιών που βάζουν στο στόχαστρο την εσωτερική ζωή του σχολείου. Αυτή η αντιεκπαιδευτική πολιτική είναι άκρως επικίνδυνη: οποιοσδήποτε διαφωνεί με το σχολείο κάνει μια καταγγελία και η διοίκηση τη διερευνά ακόμα κι όταν είναι ανώνυμη και συχνά τη μετατρέπει σε δίωξη χωρίς κανέναν απολύτως λόγο.

Η διευθύντρια εκπαίδευσης λειτουργεί ως ιμάντας μετακίνησης αυτού του αυταρχισμού. Δεν αρκείται πια σε παροχή απόψεων αλλά μετατρέπει σε προκαταρκτική, ακόμα και σε ΕΔΕ, κάθε ανυπόστατο έγγραφο χωρίς κανέναν έλεγχο νομιμότητας και βασιμότητας, παραβιάζοντας κατάφωρα τις αρχές της χρηστής διοίκησης και της δικαιολογημένης εμπιστοσύνης του διοικούμενου. Με αυτή την πρακτική, τα σχολεία αναστατώνονται, χάνονται εκατοντάδες εργατοώρες για καταθέσεις για πράγματα καταφανώς ανυπόστατα και φαιδρά, οι εκπαιδευτικοί στοχοποιούνται με αποτέλεσμα να μεθοδεύεται η απαξίωσή τους, να ευνοείται η προσβολή του έργου τους και του παιδαγωγικού τους ρόλου. Με αυτόν τον τρόπο ενθαρρύνονται απαιτήσεις και συμπεριφορές γονιών που παραβιάζουν ακόμα και την εκπαιδευτική νομοθεσία, τακτικές οι οποίες με τον μανδύα της ανωνυμία διαταράσσουν την καθημερινή ζωή των σχολικών μονάδων.

Το κλίμα στην Α’ Αθήνας είναι ασφυκτικό και οι ευθύνες του ΥΠΑΙΘΑ και της διοίκησης της Α’ διεύθυνσης είναι τεράστιες. 
Στις συνεχείς καταγγελίες μας, η μόνιμη επωδός είναι ότι το ΥΠΑΙΘΑ έχει δώσει οδηγία να διερευνάται κάθε δημοσίευμα ακόμα και ανώνυμες οχλήσεις! Βέβαια, η διευθύντρια εκπαίδευση και η διοίκηση δεν δείχνει την ίδια σπουδή για αδιαμφισβήτητες διοικητικές παρατυπίες και παρανομίες για τις οποίες έχει γίνει γνώστης και που οφείλει να αποκαταστήσει τη νομιμότητα εντός των απαιτούμενων χρονικών ορίων. 

Θεωρούμε ότι το ΥΠΑΙΘΑ και η διευθύντρια εκπαίδευσης έχουν σκοπιμότητα, διότι:

1. Επιδιώκουν να διασύρουν τους εκπαιδευτικούς απέναντι στους φυσικούς τους συμμάχους γονείς και μαθητ(ρι)ες, ώστε να μπορούν να ασκούν απρόσκοπτα την αντιεκπαιδευτική πολιτική τους. Το ΥΠΑΙΘΑ θέλει τα σχολεία να βρίσκονται σε συνεχή αναστάτωση γιατί αυτό το διευκολύνει! Μόνο σε τέτοιο τοξικό περιβάλλον ευνοείται ο κοινωνικός αυτοματισμός, κατασκευάζονται τεχνηέντως αντανακλαστικά που «νομιμοποιούν» στην κοινή γνώμη τη διάλυση του δημόσιου σχολείου και την πείθουν για την αναγκαιότητα της αξιολόγησης και της συνακόλουθης κατηγοριοποίησης των σχολείων. 

2. Συγκαλύπτουν πίσω από ΕΔΕ εναντίων εκπαιδευτικών τα αποτελέσματα της δικής τους πολιτικής. Θέλουν να φορτώσουν τις ευθύνες της δικής τους πολιτικής και ανεπάρκειας στις πλάτες των εκπαιδευτικών! Γιατί τι φταίει ένας/μία εκπαιδευτικός ή ένα σχολείο όταν μια/ένας νοσηλευτής/τρια, μοιράζεται σε περισσότερα σχολεία με βάση το νομοθετικό πλαίσιο που έχει εισάγει το υπουργείο και υπογράφει η διευθύντρια εκπαίδευσης; Τι φταίει ένας/μία εκπαιδευτικός όταν δεν προστατεύεται από πουθενά απέναντι σε παράλογες παρεμβάσεις στο έργο του, όταν δεν υπάρχουν εκπαιδευτικοί παράλληλης στήριξης και κενά σε ολόκληρα διδακτικά αντικείμενα, όπως τα Αγγλικά, σε δεκάδες σχολεία; 

3. Ο μόνος τρόπος που έχει απομείνει στην Κυβέρνηση και το Υπουργείο για να περάσουν την απονομιμοποιημένη στην εκπαιδευτική κοινότητα  πολιτική τους είναι η τρομοκρατία. Ελπίζουν ότι με διώξεις και εκφοβισμούς θα δεχτούν οι σύλλογοι διδασκόντων την αξιολόγηση, την ιδιωτικοποίηση και εμπορευματοποίηση του δημόσιου αγαθού.Ο κρυφός τους πόθος είναι η υποταγή και η πειθάρχηση των εκπαιδευτικών στην αντιεκπαιδευτική πολιτική και η κατίσχυση της αξιολόγησης. Σπέρνουν φόβο κι απειλές για να προχωρήσουν ανεμπόδιστα στην παράδοση των σχολείων στα αδηφάγα χέρια της αγοράς. 

Δηλώνουμε απερίφραστα ότι δεν θα δείξουμε καμία ανοχή στην εξουθένωση των εκπαιδευτικών και στην έκθεσή τους σε τόση τοξικότητα. Οι ευθύνες της διοίκησης είναι τεράστιες! 

Υπάρχει σχολείο το οποίο δέχεται κατ’ επανάληψη φαιδρές ανώνυμες καταγγελίες και αντί να προστατευτεί η σχολική μονάδα, να λυθούν τα ζητήματα με ένα τηλέφωνο, μια ερώτηση και μια απάντηση, γίνεται προκαταρτική για να αποδείξουν οι εκπαιδευτικοί ότι δεν είναι ελέφαντες. 

Το πιο επικίνδυνο όμως, είναι ότι η διοίκηση είναι επιλεκτική ειδικά για ζητήματα που αφορούν τον συνδικαλισμό, τις απεργίες των εκπαιδευτικών, τις κινητοποιήσεις τους, την αξιολόγηση. Ειδικά σε αυτές τις περιπτώσεις η διοίκηση παραβιάζει κατάφορα συνταγματικά δικαιώματα. Να ξεκαθαρίσουμε τα πράγματα. Ακόμα επίσημα δεν έχουμε δικτατορία. Άρα, οι εκπαιδευτικοί δικαιούνται να απεργούν όποτε υπάρχει κηρυγμένη από τα συνδικάτα και τα σωματεία απεργία και αυτό δεν υπόκειται στον έλεγχο και στις ανώνυμες καταγγελίες ούτε των γονιών ούτε της διοίκησης. Επίσης, όταν κινητοποιούνται δεν δίνουν λόγο ούτε για τα πανό τους ούτε για τα συνθήματά τους! Ούτε είναι υπό την κρίση του οποιουδήποτε ο λόγος των κινητοποιήσεων τους. 

Οι εκπαιδευτικοί είμαστε περήφανες/οι για τους αγώνες μας. Είμαστε περήφανες/οι που με αυτούς υπερασπίζουμε το δημόσιο σχολείο και μαθαίνουμε στις/στους μαθητές/τριές μας να έχουν αξίες και ιδανικά και να αγωνίζονται γι’ αυτά. Κανείς διοικητικός παράγοντας δεν δικαιούται να μας ελέγξει για αυτά.

Να σημειώσουμε επίσης, ότι οποιαδήποτε απόπειρα ενοχοποίησης των εκπαιδευτικών για την έκφραση της γνώμης τους στα σχολεία και τους συλλόγους διδασκόντων, για διαφωνίες για τις επιλογές της διοικητικής ιεραρχίας αλλά και για έκφραση διαφορετικών απόψεων για χειρισμούς που αφορούν θέματα των σχολικών μονάδων είναι απολύτως θεμιτές και φυσιολογικές. Όποια/ος ασκεί διοίκηση ή έλεγχο με τρόπο που να τους μέμφει γι’ αυτό, θα μας βρει με όλα τα μέσα απέναντι, όχι μόνο συνδικαλιστικά αλλά και νομικά. Γιατί παρατηρούμε ότι κάποιοι νομίζουν ότι μπορούν να παραβιάζουν κάθε δικαίωμα και να το καταπίνουμε σιωπηλά από φόβο ότι θα μας κατηγορήσουν στην υπηρεσία ότι τους παρενοχλούμε. Σιωπές μόνο στα νεκροταφεία, όχι στα σχολεία. Ενημερώνουμε όμως, ότι για όλα αυτά τα ζητήματα έχει επιληφθεί και ο νομικός σύμβουλος του σωματείου μας. Δε θα αφήσουμε απροστάτευτο κανέναν και καμία απέναντι στην αυθαιρεσία και την ασυδοσία όσων έχουν διοικητική εξουσία.

Καλούμε τις συναδέλφισσες και τους συναδέλφους να ενημερώνουν το σωματείο για κάθε αυθαιρεσία, να υπερασπίζονται τα συλλογικά μας δικαιώματα και τις συλλογικές αποφάσεις, να πραγματοποιούν συλλόγους διδασκόντων και εκεί να παίρνονται οι αποφάσεις. Τα σχολεία δεν έχουν παραδοθεί ακόμα ούτε σε managers ούτε σε αφεντικά. 
Το αμέσως επόμενο διάστημα θα προχωρήσουμε σε συντονισμό με τους άλλους συλλόγους της Α’ διεύθυνσης, θα ενημερώσουμε αναλυτικά το ΔΣ της ΔΟΕ και την 95η ΓΣ και θα οργανώσουμε παράσταση στην Α’ διεύθυνση. 

Καλούμε τους Συλλόγους ΠΕ και τη ΔΟΕ, τις ενώσεις και τους συλλόγους γονέων σε ένα μέτωπο υπεράσπισης των δημοκρατικών μας δικαιωμάτων, στην ανάδειξη και καταδίκη κάθε τέτοιου φαινομένου και τη δημιουργία μιας πραγματικής ασπίδας συνδικαλιστικής και νομικής κάλυψης  κάθε σχολικής μονάδας και κάθε συναδέλφου απέναντι στον κοινωνικό εκφασισμό, το αντιεκπαιδευτικό μένος του υπουργείου Παιδείας και της διεύθυνσης εκπαίδευσης Α’ Αθήνας. 
Το προεδρείο της ΓΣ

